དེ་ཡང་མི་ཡི་རིགས་འདི་ཉིད་ཐོག་མར་དུད་འགྲོའི་ཁྱུ་ཚོགས་ལས་རིམ་བཞིན་གྱེས་ནས་མིར་གྲུབ་པའི་དུས་རིམ་ཤིན་ཏུ་རིང་པོ་ཞིག་གི་ནང་འཚོ་གནས་ཀྱི་ཆེད་དུ་རང་བྱུང་ཁམས་ཆེན་པོར་འཐབ་རྩོད་བྱེད་པའི་ངལ་རྩོལ་གྱི་བརྒྱུད་རིམ་ལས་རིམ་བཞིན་སྐད་ཅེས་པ་འདི་བྱུང་ཞིང་།མིའི་རིགས་ལ་སྐད་བྱུང་ནས་ཧ་ལམ་ལོ་ངོ་ཁྲི་ཁྲག་མང་པོ་ཞིག་འདས་རྗེས་གཞི་ནས་ཤེས་རིག་གི་མཚོན་རྟགས་ཡི་གེ་ཞེས་པ་འདི་བྱུང་།ཡི་གེ་དེ་ཡང་སྐད་དང་འདྲ་བར་དུས་ཡུན་ཤིན་ཏུ་རིང་པོ་ཞིག་གི་ནང་ངལ་རྩོལ་གྱི་བརྒྱུད་རིམ་ལས་ཡིག་རིགས་འདྲ་མིན་གསར་གཏོད་དང་འཕེལ་རྒྱས་སུ་བཏང་བས་རིམ་བཞིན་འཐུས་སྒོ་ཇེ་ཚང་དུ་ཕྱིན་ཏེ་ད་གཟོད་ད་ལྟའི་དུས་སྐབས་ཀྱི་གཟུགས་དབྱིབས་མི་འདྲ་བའི་ཕུལ་བྱུང་གི་ཡི་གེ་སྣ་ཚོགས་པ་འདི་དག་གྲུབ་པ་ཡིན།ཡི་གེ་བྱུང་རྗེས་མིའི་རིགས་ཀྱི་བསམ་བློའི་འཆར་སྒོ་དང་འགྱུར་བ་སྣ་ཚོགས་སྔ་མ་སྔ་མས་རི་མོའི་ལམ་དུ་ཕབ་ཅིང་།རི་མོ་དེ་དག་ཕྱི་མ་ཕྱི་མ་རྣམས་ཀྱིས་ངག་ནས་འདོན་པའམ་ཡིད་ཀྱིས་ཉམས་སུ་མྱོང་བ་ལས་ཡིག་སྐད་ཅེས་པ་བྱུང་།བརྡ་མཚོན་རྟགས་ཤད་ནི་ཡིག་སྐད་ལ་མེད་དུ་མི་རུང་བའི་རམ་འདེགས་ཀྱི་ནུས་པ་ཆེན་པོ་འདོན་ཐུབ་པའི་ཁྱད་པར་ཅན་གྱི་བརྡ་རྟགས་སྐོར་ཞིག་ལ་བྱ་ཞིང་།འདི་ལྟ་བུའི་བརྡ་རྟགས་ནི་ངག་ནས་བཀླག་རུང་གི་ཡི་གེ་མ་ཡིན་ཀྱང་།དེ་དག་གིས་ཚིག་དང་ཚིག་གི་དབར་དང་།བརྗོད་པ་དང་བརྗོད་པའི་བར་གྱི་གཅོད་མཚམས་མ་ནོར་བར་ཕྱེ་བ་དང་།བརྗོད་པ་ཧྲིལ་པོའི་མིང་ཚིག་གི་གྲུབ་ཆ་གསལ་བར་སྟོན་པ།ཚིག་གི་ཉམས་འགྱུར་འདྲ་མིན་ཞིབ་པར་ཕྱེ་བ།ཕན་ཚུན་འཁྲུལ་བ་འབྱུང་སླ་བའི་རིགས་རྣམ་པར་སེལ་བས་བརྗོད་དོན་བདེ་བླག་ཏུ་རྟོགས་ཐུབ་པ་སོགས་ཡི་གེ་ལ་མེད་པའི་ཁྱད་ཆོས་མང་པོ་ཞིག་གིས་ཡི་གེ་ལ་ཡོད་པའི་སྐྱོན་མང་པོ་ཞིག་སེལ་རོགས་བྱས་པ་ཡིན།